**Въпрос по прилагане на Наредба 1 за транспортните разходи**

В Централата на Синдиката на българските учители са получени от различни общини в страната запитвания свързани с прилагането на Наредба №1 за условията и реда за възстановяване на част от транспортните разходи на педагогическия персонал в детските градини, училищата и обслужващите звена (ДВ, бр. 46, 2014 г.) и конкретно на чл. 7, ал. 2.

Като противоречие се приема, че наредбата влиза в сила от деня на обнародването в Държавен вестник - 03.06.2014 г. (§ 5 от ПЗР), а преизчисляването на разходите за транспорт поради ползвани различни видове отпуск се прави от 01.01.2014 г.

Причината за това преизчисляване е, че макар наредбата да влиза в сила от 03.06.2014, то по същата се изплащат транспортните разходи от началото на 2014 г. (§ 2, ал. 1 на ПЗР).

Именно заради това се прилага чл. 7, ал. 2 от наредбата от началото на годината – няма как за време през което учителите не са пътували поради отпуск за временна неработоспособност или на друго основание да им бъдат изплатени транспортни разходи.

Проблемът възниква там, където се закупуват предварително месечни абонаментни карти за пътуване и препоръката ни, за да се избегне връщането на средства от учители ползващи отпуск за временна неработоспособност (който естествено няма как да се предвиди) е: в КТД на равнище учебно звено да се договори при краткосрочни болнични съответните суми да са за сметка на бюджета, а при дългосрочни - абонаментната карта да се ползва от заместващия учител. Същото може да се предвиди и при ползване на отпуск на друго основание – платен или неплатен.

Иван Кънчев, главен експерт в Централата на СБУ